SPLOŠNA NAVODILA ZA PRIPRAVO SEMINARSKE NALOGE

**SESTAVNI DELI SEMINARSKE NALOGE**

Obvezni deli seminarske naloge so naslovna stran, izvleček s ključnimi besedami, kazalo vsebine (po potrebi tudi kazalo slik, kazalo tabel in kazalo grafov), uvod, osrednji del (jedro) s poglavji, zaključek, literatura in viri ter morebitne priloge.

1. IZVLEČEK

V izvlečku kratko in jedrnato predstavimo vsebino izdelka (strnemo glavne misli posameznih poglavij). Izvleček je dolg do 300 besed. V izvlečku na kratko predstavimo vsebino naloge in cilj ter morebitne zaključke naloge. V novem odstavku na koncu izvlečka napišemo **ključne besede** (3-5).

Ključne besedeso nekakšna gesla, s katerimi prav tako določimo vsebino naloge. Navedemo jih kot samostalnike v prvem sklonu. Npr. če napišemo seminarsko nalogo o zgodovini avtomobilov na Slovenskem, bodo ključne besede avtomobili, zgodovina, Slovenija.

1. KAZALO

Kazalo omogoča, da hitro najdemo neko poglavje. Z decimalnimi števili označimo poglavja in podpoglavja v besedilu, nato računalniško izvedemo ukaze za tvorbo kazala (ne pišemo ga ročno). Kazalu vsebine sledi kazalo slik, temu pa kazalo tabel in kazalo grafov, če smo omenjeno uporabili pri pisanju seminarske naloge.

1. UVOD

V uvodu povzamemo problem in predstavimo znane podatke iz literature. Navedemo tudi, zakaj smo se odločili za določeno tematiko, in zapišemo namen oz. cilj seminarske naloge (kaj torej želimo z njo doseči).

1. OSREDNJI TEORETIČNI DEL

Osrednji del seminarske naloge je namenjen obravnavi izbrane tematike. Ob tem je obvezna uporaba ustrezne (znanstvene) literature- prav skozi povzemanje in citiranje literature/avtorjev predstavimo vsebino izbrane tematike. Reference moramo navajati sproti, t.j. takoj za povzetkom ali citatom, v skladu z navodili v nadaljevanju dokumenta.

1. ZAKLJUČEK

V zaključku ponovimo bistvene ugotovitve, do katerih smo prišli v osrednjem delu seminarske naloge.

1. LITERATURA IN VIRI

V biomedicini je v veljavi kombinacija harvardskega in vancouvrskega načina citiranja literature. Smisel seznama literature je, da bralec teksta lahko preveri, na katere vire se sklicujemo. Poleg tega je navajanje virov in literature tudi v skladu z načelom spoštovanja avtorskih pravic in intelektualne lastnine.

1. Navajanje literature v besedilu

**Citiranje** je dobesedno navajanje (prepisovanje) iz literature in drugih virov. **Povzemanje (ali indirektno citiranje)** je pripovedovanje oz. povzemanje vsebine iz nekega vira.

**Citiranje:** kadar citiramo, moramo biti pazljivi in natančni. Citat moramo označiti z narekovaji » « in *ležečimi črkami*. Vir citata moramo označiti z opombo, ki je takoj za citatom v oklepaju. V njej navedemo priimek avtorja, leto izdaje gradiva in stran gradiva, iz katerega smo citirali, npr. (Bevk, 2005, str. 12). Citirane vire navedemo tudi v seznamu uporabljene literature in virov, ki zajema poleg citiranih del tudi vso drugo uporabljeno literaturo.

Kadar sta avtorja dva, navedemo oba (Kosmač in Kroflič, 1994, str. 22). Če je avtorjev več, navedemo samo prvega in dodamo oznako »et al.«, kar je okrajšava za latinsko »et alii« in pomeni »in drugi«, oziroma pri slovenskem sklicevanju »in sod.«, kar pomeni »in sodelavci«. Če se ob kakšni misli sklicujemo na več del, navedke ločimo s podpičjem (Benčič in Turk, 1999, str. 88; Mohr in Ball, 1983, str. 84). Kadar navajamo avtorja v stavku, zapišemo za priimkom v oklepaju še letnico objave, npr. »Bucay (1980) navaja, da je /.../«. Citate navajamo iz izvirnika, razen v izjemnih primerih. Kadar citiramo delo, ki nima navedenih avtorjev, navedemo namesto priimka začetek naslova dela.

**Primer za citiranje:**

Govorica telesa je prvotni jezik sporazumevanja med ljudmi. Mesto besed v govorici telesa zasedata drža in gib. Drža je »*način, kako držiš svoje telo; sovražna, prijateljska, zaljubljena, zadržana, brezbrižna … drža se najpogosteje izraža s premiki, ki kažejo psihična stanja ali značajske značilnosti*.« (Jean, 1997, str. 24).

**Povzemanje (ali indirektno citiranje):** povzetega besedila, splošnih navedb ali sklicevanja na vir ne pišemo v narekovajih. Na koncu povzemanja navedemo vir, strani ne pišemo. Tudi vire, po katerih smo povzemali, navedemo v končnem seznamu uporabljane literature.

**Primer za povzemanje:**

V Sloveniji do začetka 20. stoletja ni bilo enotnih predpisov o tehničnih pregledih vozil. Šele leta 1905 je stopil v veljavo zakon, ki je od lastnikov avtomobilov in motornih koles zahteval, da svoja vozila registrirajo. V dveh letih so v Ljubljani registrirali 8 avtomobilov in 22 motornih koles, leta 1909 pa je registrirala avto tudi prva ženska (Brovinsky, 2005).

1. Zapis del v seznamu literature

V seznamu literature so posamezna dela oz. viri (knjige, članki, internetne strani, gradiva…) navedeni po abecednem vrstnem redu priimkov avtorjev. Če je citiranih več del istega avtorja, upoštevamo časovno zaporedje objav. Če je v seznamu literature do vključno šest avtorjev, navedemo vse, če jih je več, navedemo prve tri in dodamo »et al.«, ko citiramo tuje avtorje, oziroma »in sod.«, ko citiramo slovenske avtorje. Imena avtorjev in naslov navajamo v jeziku, v katerem je delo napisano. V angleških navedenkah (referencah) so vse besede, razen začetnih in lastnih imen, pisane z malo začetnico.

Pri člankih in revijah navajamo poleg letnice tudi volumen oziroma letnik in številko revije. Pri navajanju obsega strani zapišemo prvo stran reference, pomišljaj in zadnjo stran reference.

* NAVEDBA ČLANKA

*Avtor(-ji) (leto objave). Naslov članka. Uradni skrajšani naslov revije Letnik (številka): prva−zadnja stran.*

**Primeri navedb**

Članek iz revije − en avtor:

Skočir AP (2005). Možnosti preprečevanja, odkrivanja in obravnave poporodne depresije – vloga babic in medicinskih sester. Obzor Zdr N 39 (3): 181−193.

Članek iz revije − več avtorjev:

Sevšek F, Gomišček G (2004). Shape determination of attached fluctuating phospholipid vesicles. Comput Methods Programs Biomed 73 (3): 189−194.

Članek iz revije − avtor je organizacija:

American College of Physicans (1989). Clinical ecology. Ann Int Med 111 (2): 168−178.

Časopisni članek:

Branc T (2006). Odpadkov je vsako leto manj. Delo, 10. 4. 2006, 4.

Članek brez avtorja:

Epidemiology for primary health care (1976). Int J Epidemiol 5: 224−225.

Prispevek iz zbornika slovenskih referatov:

Kadivec S (2003). Organizacijski vidik sistema izboljšanja kakovosti v zdravstveni negi. V: Zbornik predavanj in posterjev 4. kongresa zdravstvene nege, Portorož, 1.–3. Oktober 2003. Ljubljana: Zbornica zdravstvene nege Slovenije – Zveza društev medicinskih sester in zdravstvenih tehnikov Slovenije, 277−283.

Prispevek iz zbornika tujih referatov:

Ferfila N (2003). Impacts on organizational scheme of municipal waste management in Slovenia. In: 22nd International scientific conference on development of organizational sciences, Portorož, March 26−28, 2003. Kranj: Moderna organizacija, 303−307.

* NAVEDBA KNJIGE IN DRUGIH MONOGRAFIJ

*Avtor(-ji) (leto izdaje). Naslov knjige. Izdaja. Kraj izdaje: založba, začetna−končna stran.*

Navajati je mogoče celotno monografijo ali le njen del; v slednjem primeru napišemo številke strani, na katere se sklicujemo.

**Primeri navedb**

En avtor:

Hoyer S (2005). Pristopi in metode v zdravstveni vzgoji. Ljubljana: Visoka šola za zdravstvo, 206−211.

Več avtorjev:

Polit DF, Beck CT (2006). Essentials of nursing research. 6th ed. Philadelphia: Lippincott Williams & Wilkins, 34−51.

Navedeni so le uredniki:

Sweet RL, Wiesenfeld HC, eds. (2006). Pelvic inflammatory disease. London: Taylor & Francis, 121−130.

Poglavje iz knjige:

Foley ME (2003). A collective voice in the workplace. In: Zerwekh J, Claborn JC, eds. Nursing today. 4th ed. St. Louis: Saunders, 371−392.

Švigelj V (2006). Nezavest. V: Prva pomoč. 1.izd. Ljubljana: Rdeči križ Slovenije, 33−48.

Magistrska naloga, doktorska disertacija, diplomsko delo:

Uršič B (2006). Pomen čustvene inteligentnosti na delovnem mestu fizioterapevta. Diplomsko delo. Ljubljana: Visoka šola za zdravstvo.

* NAVEDBA LITERATURE, POVZETE PO INTERNETU

*Avtor(-ji) (leto objave). Naslov. Izdaja. Kraj objave: založnik. Elektronski naslov. <datum dostopa>*

Elektronski naslov (URL) in datum, ko je bila informacija najdena na spletni strani, sta obvezna podatka. Izdajo in založnika se navaja, če so ti podatki dostopni in preverljivi. V primeru, da ni podatkov o avtorju in kraju objave, napišemo le naslov, točen URL naslov in datum uporabe internetnega vira.

**Primeri navedb**

Spletna stran in elektronska knjiga:

Lah A (2002). Okoljski pojavi in pojmi. Ljubljana: Svet za varstvo okolja Republike Slovenije. http://www.gov.si/svo/. <13. 4. 2006>

Spletna stran:

Zdrava prehrana nosečnice. <http://www.paparica.si/>. <13. 4. 2006>

**TEHNIČNA NAVODILA ZA IZDELAVO SEMINARSKE NALOGE**

**Izbor pisave (font): times new roman,** besedilo naj bo obojestransko poravnano, izjema so naslovi.

**Velikost pisave (font):** 12 pt/pik za besedilo, naslovi poglavij osrednjega dela naloge so oštevilčeni in napisani z velikimi črkami v krepki pisavi ter v velikosti 14 pik. Poglavja so lahko razdeljena tudi na podpoglavja in podpodpoglavja. Naslov podpoglavij in podpodpoglavij je napisan z malimi črkami v krepki pisavi – velikost 12 pik in je oštevilčen.

**Razmik med vrsticami:** 1,5 vrstice

**Robovi: zunanji, spodnji, zgornji:** 2,5 cm, **notranji rob**: 3 cm

**Številčenje strani:** spodaj v sredini; prva šteta stran je uvod, strani pred tem nimajo štetja. Tisk je enostranski.

**NASLOVNA STRAN SEMINARSKE NALOGE**

Naslovna stran vsebuje uradno ime zavoda (Šolski center Nova Gorica in ime šole). Sledi napis seminarska naloga in naslov naloge. Levo spodaj je naveden avtor seminarske naloge, njegov mentor ter smer šolanja. Izbor in velikost pisave: Times new roman – 14 pik.

**KAZALO VSEBINE IN DRUGA KAZALA**

Kazalo vsebine vsebuje vse naslove do druge ravni. Fonti so naslednji:

**KAZALO 14 PT**

**1 UVOD……………………10 PT**

**2 POGLAVJE……………..10 PT**

2.1 PODPOLAVJE……….10 PT

Poleg kazala vsebine lahko naloga po potrebi vsebuje tudi kazalo slik, kazalo tabel ter kazalo grafov.

**SLIKOVNO GRADIVO V SEMINARSKI NALOGI**

Seminarska naloga je pogosto opremljena s slikami, grafi ali tabelami. So sredinsko poravnani, pod njimi je njihov opis ter vir, od koder smo jih povzeli. Slike, tabele in grafikoni so oštevilčeni. Če vir ni naveden, je slika, graf oz. tabela delo avtorja seminarske naloge. Navedbe pišemo v velikosti 11 pik.



Slika 1: Piccolo iz leta 1906 (Vir: Sitar, 1998, str. 23)



Slika 2: Dvoredni kroglični ležaj

(Vir: http://www.ležaji.si)

|  |  |  |
| --- | --- | --- |
| Število dijakov po letnikih | Zdravstvena šola | Gimnazija |
| 1. letnik | 30 | 20 |
| 1. letnik | 28 | 18 |
| 1. letnik | 27 | 22 |
| 1. letnik | 32 | 23 |

Tabela 1: Število dijakov na Gimnaziji in zdravstveni šoli po letnikih

Graf 1: Število gimnazijskih dijakov po letnikih